《铜雀台瓦砚歌》
清代·宋书升

汉火未熄妖星芒，铜雀一现朱雀藏。高台巍峨连漳起，邺下媚雀肆披猖。

凤柱对蹲双结绮，虹桥倒挂若回廊。年月回环书蝌蚪，琉璃金碧覆鸳鸯。

汉家兵戈既鼎沸，横槊归来乐未央。大儿弹棋幼傅粉，一门父子盛文章。

惆怅东风慕娇女，朝露慨慷对杜康。阿房歌弦秦公子，阳台云雨楚君王。

分香卖履留遗嘱，儿女之情抑何长。建安去此二千载，太息阿瞒骨已霜。

一世之雄今安在，独留瓦片艳文房。

作者简介：山东潍县人，字晋之。光绪十八年进士，改庶吉士。里居十年，殚心经术。《易》、《书》、《诗》均有撰述，尤精历算之学。